একজন মানুষ জন্ম থেকেই অনেকগুলো সফরের ভেতর দিয়ে এগিয়ে যায়। খোলাপিঠের শুরুতে শান্তনুর অসাধারণ গদ্যবিভার একটি প্রবন্ধ বা মুখবন্ধ অথবা আতুরকথন সংযোজিত হয়েছে যা গ্রন্থটির সমকাল ও আগামীর পাঠকের জন্যে অত্যন্ত গুরুত্ববহ। কেননা পুরো প্রবন্ধটি জুড়ে প্রাচ্য পাশ্চাত্য সঙ্গীতের নানান দিক, একটি জীবন ব্যাপে শুদ্ধ সঙ্গীতের সাধনা কীভাবে লোকগান, ধ্রুপদী, প্রাচ্য পাশ্চাত্য মিউসিকের রকমারি একটা মানুষের জীবনানুভূতি পালটে দিয়েছে- কীভাবে সেটা তার অসংখ্য চোখজোড়া খুলে দিয়েছে, তার দিব্যকর্ণ তৈরি করেছে, তাঁকে দেশলগ্ন মুক্তিযুদ্ধ মগ্ন সমাজের অগ্রচিন্তক করে একটি সুরুচির পরিমণ্ডল তৈরি করেছে- তা জানবেন পাঠক। এখানে শান্তনুকেই উদ্ধৃত করি- “গান আমার ভাবনার, চেতনা প্রবাহের প্রতিচ্ছবি। আমার ভেতর বাহিরকে অর্থাৎ আমাকে চেনার ছোট্ট একটা জানালা খুলে দেয় আমার গান। নির্মাণ ও সৃষ্টির প্রক্রিয়ায় আমার গানের হয়ে ওঠা। সুর ও ধ্বনির বা ছন্দের কি সীমারেখা আছে? সীমাহীন বলে আমাদের গান ওদের আর ওদেরটা খুব সহজে হয়ে ওঠে আমাদের। তাই দেশিও উপকরণের সঙ্গে মেশে বিভিন্ন দেশ ও অঞ্চলের সুর ও ছন্দ, তাদের প্রকাশভিন্নতাও মিশে অভিন্ন মোকাম তৈরি করে। বাংলা গানে এই প্রচেষ্টা বহু দিনের, কবিতাকে গানের কাছাকাছি আর গানকে কবিতার। এক কথায় গানকে কবিতাময় আর কবিতাকে গানময় করে তোলা। উদ্ভাবনের স্বকীয়তায় গানগুলো একটা পরিচয়চিহ্ন খুঁজে পেলেও পেতে পারে। ভুলে গেলে চলবে না, রবিন্দ্রনাথের গান তাঁর জন্মশতবর্ষে, সেই ১৯৬১ সালে মধ্যবিত্তের ঘরে ঘরে পৌঁছে যাওয়ার ফলে ব্যাপক জনপ্রিয়তয়া পায়। তাঁকে সাধারণ্যে পৌঁছুতে অপেক্ষা করতে হয়েছিল।” শান্তনু আরও বলেন, “গান নির্মাণ করে যদি একটা স্বতন্ত্র পরিচয়চিহ্ন রাখা না যায় তাহলে অকারণ কাজটি করে কী হবে?”